ROZHODNUTIE KOMISIE
zo 7. marca 2006,
ktorým sa mení a dopĺňa rozhodnutie 2004/432/ES o schvaľovaní plánov sledovania rezíduí, ktoré tretie krajiny predkladajú v súlade so smernicou Rady 96/23/ES
[oznámené pod číslom K(2006) 681]
(Text s významom pre EHP)
(2006/208/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 96/23/ES z 29. apríla 1996 o opatreniach na monitorovanie určitých látok a ich rezíduí v živých zvieratách a živočíšnych produktoch a o zrušení smerníc 85/358/EHS a 86/469/EHS a rozhodnutí 89/187/EHS a 91/664/EHS (1), a najmä na štvrtý pododsek jej článku 29 ods. 1,
keďže:
(1)
Podľa smernice 96/23/ES zaradenie a ponechanie tretej krajiny na zoznamoch tretích krajín ustanovených v právnych predpisoch Spoločenstva, z ktorých členské štáty môžu dovážať zvieratá a primárne produkty živočíšneho pôvodu, na ktoré sa vzťahuje uvedená smernica, je podmienené tým, že príslušné tretie krajiny predložia plán so stanovenými zárukami, ktoré poskytujú, pokiaľ ide o monitorovanie skupín rezíduí a látok uvedených v danej smernici. V uvedenej smernici sa stanovujú aj niektoré požiadavky týkajúce sa lehôt na predloženie plánov.
(2)
V rozhodnutí Komisie 2004/432/ES (2) sa uvádzajú zoznamy tretích krajín, ktoré predložili plán monitorovania rezíduí so stanovenými zárukami, ktoré tieto krajiny poskytujú v súlade s požiadavkami uvedenej smernice.
(3)
Niektoré tretie krajiny predložili Komisii plány monitorovania rezíduí v prípade zvierat a produktov, ktoré nie sú uvedené v rozhodnutí 2004/432/ES. Hodnotenie týchto plánov a dodatočné informácie požadované Komisiou poskytujú dostatočné záruky na monitorovanie rezíduí v prípade príslušných zvierat a produktov v týchto krajinách. Tieto zvieratá a produkty by sa preto mali zaradiť do zoznamu týkajúceho sa týchto tretích krajín.
(4)
Niektoré tretie krajiny Komisii nepredložili požadované záruky týkajúce sa monitorovania rezíduí v prípade zvierat a produktov, ktoré sú uvedené v rozhodnutí 2004/432/ES. V prípade absencie uvedených záruk by sa mali tieto zvieratá a produkty vyňať zo zoznamu týkajúceho sa predmetných tretích krajín.
(5)
Rozhodnutie 2004/432/ES by sa preto malo zodpovedajúcim spôsobom zmeniť a doplniť.
(6)
Opatrenia ustanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,
PRIJALA TOTO ROZHODNUTIE:
Článok 1
Príloha k rozhodnutiu 2004/432/ES sa nahrádza textom uvedeným v prílohe k tomuto rozhodnutiu.
Článok 2
Toto rozhodnutie sa uplatňuje od 17. marca 2006.
Ak v dôsledku úpravy tohto rozhodnutia dôjde v prípade niektorých krajín k vyňatiu produktov z prílohy k rozhodnutiu 2004/432/ES, uvedená zmena a doplnenie sa nevzťahuje na zásielky s obsahom predmetných produktov, ak prevádzkovateľ dovážajúci tieto zásielky do Spoločenstva preukáže, že pri prevoze do Spoločenstva opustili príslušnú krajinu ešte pred nadobudnutím účinnosti tohto rozhodnutia.
Článok 3
Toto rozhodnutie je určené členským štátom.
V Bruseli 7. marca 2006